Document ID: 31994R0122

Komisijas Regula (EK) Nr. 122/94
(1994. gada 25. janvāris),
kura nosaka sīki izstrādātus konkrētus piemērošanas noteikumus Padomes Regulai (EEK) Nr. 1601/91, kas nosaka vispārīgus noteikumus attiecībā uz aromatizēto vīnu, uz vīna bāzes gatavoto aromātisko dzērienu un aromatizēto vīna produktu kokteiļu definīciju, aprakstu un noformējumu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 10. jūnija Regulu (EEK) Nr. 1601/91, kas nosaka vispārīgus noteikumus attiecībā uz aromatizēto vīnu, uz vīna bāzes gatavoto aromātisko dzērienu un aromatizēto vīna produktu kokteiļu definīciju, aprakstu un noformējumu [1], kurā grozījumi izdarīti ar Regulu (EEK) Nr. 3279/92 [2], un jo īpaši tās 2. panta 1. punkta a) apakšpunkta trešā ievilkuma pirmo apakšievilkumu un 2. panta 1. punkta b) apakšpunkta ceturto ievilkumu,
tā kā zināmos apstākļos dažu aromatizēto dzērienu ražošanā būtu jāatļauj izmantot aromātiskas vielas, kas identiskas ar dabiskajām aromātiskajām vielām, un pievienot alkoholu, jo īpaši, lai nodrošinātu atbilstību Kopienas dažādo reģionu tradīcijām un paražām;
tā kā šī regula jāpiemēro, neierobežojot pārejas noteikumus Komisijas 1991. gada 16. decembra Regulā (EEK) Nr. 3664/91, kurā izklāstīti pārejas pasākumi attiecībā uz aromatizētajiem vīniem, dzērieniem uz aromatizēto vīnu bāzes un aromatizēto vīna produktu kokteiļiem [3], kurā jaunākie grozījumi izdarīti ar Regulu (EEK) Nr. 1791/93 [4]; tā kā minētos pārejas pasākumus piemēro līdz 1993. gada 16. decembrim;
tā kā pasākumi, kas paredzēti šajā regulā, ir saskaņā ar Aromatizēto vīnu, dzērienu uz aromatizēto vīnu bāzes un aromatizēto vīna produktu kokteiļu aprites komitejas atzinumu,
IR PIEŅĒMUSI ŠO REGULU.
1. pants
1. Regulas (EEK) Nr. 1601/91 2. panta 1. punkta a) apakšpunktā definēto aromatizēto vīnu ražošanā ar šo atļauj izmantot aromātiskas vielas, kas identiskas ar dabisko vanilīnu, kā definēts Padomes Direktīvas 88/388/EEK [5] 1. panta 2. punkta b) apakšpunkta ii) daļā.
2. Aromātisko vielu maisījumus, kas identiski ar dabiskām vielām un kas smaržo un/vai garšo pēc mandelēm, aprikozēm vai olām, ar šo atļauj izmantot aromatizētos vīnos attiecīgi kā piedevas mandelēm, aprikozēm vai olām ar nosacījumu, ka:
- tādi maisījumi atbilst Direktīvas 88/388/EEK noteikumiem un minētās direktīvas ieviešanas pasākumiem,
- produkta apraksts attiecas uz kādu no iepriekš minētajiem pārtikas produktiem,
- attiecīgajiem uzņēmumiem ir atsevišķs reģistrs par tādu aromātisko vielu izmantošanu, kuras ir identiskas ar dabiskajām vielām.
Reģistrā ir sīka informācija par aromatizētājiem, kas ir identiski ar izmantotajiem dabiskajiem aromatizētājiem, t.i., par to aromatizētāju īpašībām un daudzumu, kuri ir identiski ar dabiskajiem aromatizētājiem un kuri atrodas uzņēmumā, to uzglabāšanas vietu un informācija par to papildu izmantojumu dzērienā salīdzinājumā ar galveno aromatizētāju. Katru darbību norāda reģistrā. Kompetentajām dalībvalsts iestādēm reģistri reizi gadā jāsaskaņo un jāpārbauda.
2. pants
Ar šo atļauj pievienot alkoholu šādiem produktiem:
- tādam saldinātam dzērienam uz aromatizēto vīnu bāzes, kurš iegūts no baltvīna un kuram pievienots vīnogu destilāts, un kurš aromatizēts tikai ar kardamona ekstraktu,
- tādiem dzērieniem uz aromatizēto vīnu bāzes, kuri iegūti no sarkanvīna, kuri saldināti un kuriem pievienoti aromatizētāji, kā noteikts Direktīvas 88/388/EEK 1. panta 2. punkta c) apakšpunktā. Minētos aromatizētājus iegūst tikai no garšvielām, žeņšeņa, riekstiem, citrusaugļu esencēm un aromātiskajiem garšaugiem.
3. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
To piemēro no 1993. gada 17. decembra.
Šī regula uzliek saistības kopumā un ir tieši piemērojama visās dalībvalstīs.
Briselē, 1994. gada 25. janvārī

Labels: 3
17